CELEX: 52017PC0396
Language: mt
Date: 2017-07-27
Title: Proposta għal DEĊIŻJONI TAL-KUNSILL dwar il-pożizzjoni li għandha tiġi adottata, f’isem l-Unjoni Ewropea, fil-Kunsill Konġunt CARIFORUM-UE tal-Ftehim ta’ Sħubija Ekonomika bejn l-Istati tal-CARIFORUM, min-naħa waħda, u l-Komunità Ewropea u l-Istati Membri tagħha, min-naħa l-oħra, fir-rigward tal-emenda tal-Anness IX tal-Protokoll I: Pajjiżi u territorji extra-Ewropej

IL-KUMMISSJONI EWROPEA
            Brussell, 27.7.2017
            COM(2017) 396 final
            2017/0172(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f’isem l-Unjoni Ewropea, fil-Kunsill Konġunt CARIFORUM-UE tal-Ftehim ta’ Sħubija Ekonomika bejn l-Istati tal-CARIFORUM, min-naħa waħda, u l-Komunità Ewropea u l-Istati Membri tagħha, min-naħa l-oħra, fir-rigward tal-emenda tal-Anness IX tal-Protokoll I: Pajjiżi u territorji extra-Ewropej
            
               
         
         
            
               MEMORANDUM TA’ SPJEGAZZJONI
            
            
               1.Is-suġġett tal-proposta
            
            
               Din il-proposta tikkonċerna d-deċiżjoni li tistabbilixxi l-pożizzjoni li għandha tiġi adottata f’isem l-Unjoni fil-Kunsill Konġunt CARIFORUM-UE tal-Ftehim ta’ Sħubija Ekonomika bejn l-Istati tal-CARIFORUM, minn naħa waħda, u l-Komunità Ewropea u l-Istati Membri tagħha, min-naħa l-oħra, b’rabta mal-adozzjoni prevista ta’ Deċiżjoni li temenda l-Anness IX tal-Protokoll I ta’ dak il-Ftehim dwar il-Pajjiżi u Territorji Extra-Ewropej.
            
            
               2.Kuntest tal-proposta
            
            
               2.1.Il-Ftehim ta' Sħubija Ekonomika bejn l-Istati tal-CARIFORUM, minn naħa waħda, u l-Komunità Ewropea u l-Istati Membri tagħha, min-naħa l-oħra
            
            
               Il-Ftehim ta’ Sħubija Ekonomika bejn l-Istati tal-CARIFORUM, minn naħa waħda, u l-Komunità Ewropea u l-Istati Membri tagħha, min-naħa l-oħra (“il-Ftehim”) għandu l-għan li jikkontribwixxi għat-tnaqqis u l-qerda eventwali tal-faqar permezz tat-twaqqif ta’ sħubija kummerċjali li tkun konsistenti mal-objettiv ta’ żvilupp sostenibbli, il-Miri ta’ Żvilupp tal-Millennju u l-Ftehim ta’ Cotonou.
            
            
               Il-Ftehim ġie ffirmat fil-15 ta' Ottubru 2008, u mid-29 ta' Diċembru 2008 ġie applikat provviżjorjament.
            
            
               2.2.Il-Kunsill Konġunt CARIFORUM-UE 
            
            
               Il-Kunsill Konġunt CARIFORUM-UE b’mod ġenerali għandu jkun responsabbli għat-tħaddim u għall-implimentazzjoni tal-Ftehim u għandu jagħmel monitoraġġ tat-twettiq tal-objettivi tiegħu. Huwa jiltaqa’ f’livell ministerjali f’intervalli regolari, li ma jaqbżux il-perjodu ta’ sentejn. Sabiex jintlaħqu l-objettivi ta' dan il-Ftehim, huwa għandu jkollu s-setgħa li jieħu deċiżjonijiet rigward il-kwistjonijiet kollha koperti minn dan il-Ftehim. Id-deċiżjonijiet li jittieħdu għandhom jorbtu lill-Partijiet u lill-Istati Firmatarji tal-CARIFORUM, li għandhom jieħdu l-miżuri kollha meħtieġa sabiex jimplimentawhom b’konformità mar-regoli interni ta' kull Parti u ta' kull Stat Firmatarju tal-CARIFORUM.
            
            
               2.3.L-Att previst dwar il-Kunsill Konġunt CARIFORUM-UE 
            
            
               Fis-17 ta’ Novembru 2017 waqt ir-raba’ laqgħa tiegħu, il-Kunsill Konġunt CARIFORUM-UE se jadotta Deċiżjoni li tikkonċerna l-emenda tal-Anness IX tal-Protokoll I li jinkludi l-lista ta’ Pajjiżi u Territorji Extra-Ewropej (Overseas Countries and Territories - OCTs) (“l-Att previst”).
            
            
               L-għan tal-Att previst huwa li jiġi żgurat li l-lista ta’ OCTs fl-Anness IX tal-Protokoll I tal-Ftehim tiġi aġġornata u armonizzata mal-Anness II tat-TFUE, b’kunsiderazzjoni għat-tibdil fl-istatus ta’ tliet territorji fil-lista.
            
            
               Saint Barthélemy (FR) sar OCT assoċjat mal-Unjoni Ewropea fl-1 ta’ Jannar 2012. Mayotte (FR) sar Reġjun Ultraperiferiku tal-Unjoni Ewropea fl-1 ta’ Jannar 2014. Id-Deċiżjoni tal-Kunsill 2013/755/UE dwar l-assoċjazzjoni tal-OCTs mal-Komunità Ewropea, li tapplika għall-OCTs elenkati fl-Anness II tat-TFUE ukoll daħlet fis-seħħ fl-1 ta' Jannar 2014. Il-lista ta’ OCTs fl-Anness IX tal-Protokoll I tal-Ftehim jinħtieġ għalhekk tiġi aġġornata skont dan.
            
            
               L-Att previst għandu jsir vinkolanti fuq il-partijiet skont l-Artikolu 229 il-paragrafi 1 u 2 tal-Ftehim.
            
            
               3.Il-pożizzjoni li għandha tiġi adottata f’isem l-Unjoni Ewropea
            
            
               Il-Ftehim ġie ffirmat fil-15 ta' Ottubru 2008, u mid-29 ta' Diċembru 2008 qed jiġi applikat provviżjorjament.
            
            
               Il-proposta dwar il-pożizzjoni li għandha tiġi adottata f’isem l-Unjoni għandha l-għan li tagħmel l-Att previst vinkolanti.
            
            
               4.Bażi ġuridika
            
            
               4.1.Bażi ġuridika proċedurali
            
         
         
            
               4.1.1.Prinċipji
            
            
               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f' isem l-Unjoni f'sede stabbilita bi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim."
            
            
               4.1.2.Applikazzjoni għal dan il-każ
            
            
               Il-Kunsill Konġunt CARIFORUM-UE huwa sede stabbilita permezz tal-Ftehim.
            
            
               L-att li l-Kunsill Konġunt CARIFORUM-UE jissejjaħ biex jadotta jikkostitwixxi att li għandu effetti legali. L-att previst se jkun vinkolanti skont id-dritt internazzjonali b’konformità mal-Artikolu 229 il-paragrafi 1 u 2, tal-Ftehim.
            
            
               L-att previst la jissupplimenta u lanqas jemenda l-qafas istituzzjonali tal-Ftehim.
            
            
               Il-bażi ġuridika proċedurali għad-deċiżjoni proposta, għalhekk, hija l-Artikolu 218(9) TFUE.
            
            
               4.2.Bażi ġuridika sostantiva
            
            
               4.2.1.Prinċipji
            
            
               Il-bażi ġuridika sostantiva għal deċiżjoni skont l-Artikolu 218(9) TFUE tiddependi primarjament fuq l-objettiv u l-kontenut tal-att previst li fir-rigward tiegħu tiġi adottata pożizzjoni f’isem l-Unjoni.
            
            
               4.2.2.Applikazzjoni għal dan il-każ
            
            
               L-objettiv ewlieni u l-kontenut tal-att previst jirrelataw mal-politika kummerċjali komuni.
            
            
               Il-bażi ġuridika sostantiva tad-deċiżjoni proposta, għalhekk, hija l-Artikolu 207 TFUE.
            
            
               4.3.Konklużjoni
            
            
               Il-bażi ġuridika tad-deċiżjoni proposta jinħtieġ li tkun l-Artikolu 207 flimkien mal-Artikolu 218(9) TFUE.
            
            
               2017/0172 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar il-pożizzjoni li għandha tiġi adottata, f’isem l-Unjoni Ewropea, fil-Kunsill Konġunt CARIFORUM-UE tal-Ftehim ta’ Sħubija Ekonomika bejn l-Istati tal-CARIFORUM, min-naħa waħda, u l-Komunità Ewropea u l-Istati Membri tagħha, min-naħa l-oħra, fir-rigward tal-emenda tal-Anness IX tal-Protokoll I: Pajjiżi u territorji extra-Ewropej
            
            
               IL-KUNSILL TAL-UNJONI EWROPEA,
            
         
         
            
               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 207, flimkien mal-Artikolu 218(9) tiegħu,
            
            
               Wara li kkunsidra l-proposta mill-Kummissjoni Ewropea,
            
            
               Billi:
            
            
               (1)Il-Ftehim ta' Sħubija Ekonomika bejn l-Istati tal-CARIFORUM, minn naħa waħda, u l-Komunità Ewropea u l-Istati Membri tagħha, min-naħa l-oħra
                  1
                ("il-Ftehim"), ġie ffirmat fil-15 ta' Ottubru 2008, u mid-29 ta' Diċembru 2008 ġie applikat provviżjorjament.
            
            
               (2)Skont l-Artikolu 229 il-paragrafi 1 u 2 tal-Ftehim, il-Kunsill Konġunt CARIFORUM-UE jista’ jadotta deċiżjonijiet li jkunu vinkolanti fuq il-Partijiet u fuq l-Istati Firmatarji tal-CARIFORUM, li għandhom jieħdu l-miżuri kollha meħtieġa sabiex jimplimentawhom skont ir-regoli interni ta' kull Parti u ta' kull Stat Firmatarju tal-CARIFORUM.
            
            
               (3)Il-Kunsill Konġunt CARIFORUM-UE matul ir-raba’ laqgħa tiegħu fis-17 ta’ Novembru 2017 se jadotta deċiżjoni dwar l-emenda tal-Anness IX tal-Protokoll I li jinkludi l-lista ta’ Pajjiżi u Territorji Extra-Ewropej (OCTs).
            
            
               (4)Huwa xieraq li tiġi stabbilita l-pożizzjoni li għandha tiġi adottata f’isem l-Unjoni fil-Kunsill Konġunt CARIFORUM-UE, peress li d-deċiżjoni se tkun vinkolanti fuq l-Unjoni.
            
            
               (5)Il-proposta mehmuża għal Deċiżjoni tal-Kunsill tikkostitwixxi strument legali għall-emenda tal-Anness IX tal-Protokoll I tal-Ftehim. L-għan ta' din l-emenda huwa li tiġi żgurata preżentazzjoni armonizzata u aġġornata tal-lista tal-Pajjiżi u Territorji Extra-Ewropej fl-Anness IX tal-Protokoll I tal-Ftehim mal-Anness II tat-TFUE, b’kunsiderazzjoni għat-tibdil fl-istatus ta’ tliet territorji.
            
            
               (6)Peress li l-Att dwar il-Kunsill Konġunt CARIFORUM-UE se jemenda l-Anness IX tal-Protokoll I tal-Ftehim, huwa xieraq li jiġi ppubblikat f’Il-Ġurnal Uffiċjali tal-Unjoni Ewropea wara l-adozzjoni tiegħu.
            
            
               (7)Fil-Kunsill Konġunt CARIFORUM-UE, l-Unjoni se tkun rappreżentata mill-Kummissjoni b’konformità mal-Artikolu 17(1) TUE. L-Istati Membri għandhom jappoġġaw il-pożizzjoni tal-Unjoni b’konformità mal-Artikolu 4(3) TUE.
            
            
               ADOTTA DIN ID-DEĊIŻJONI:
            
            
               Artikolu 1
            
            
               Il-pożizzjoni li għandha tiġi adottata, f’isem l-Unjoni, fir-raba’ laqgħa tal-Kunsill Konġunt CARIFORUM-UE fis-17 ta’ Novembru 2017 għandha tkun ibbażata fuq l-abbozz tad-Deċiżjoni tal-Kunsill Konġunt CARIFORUM-UE mehmuż ma’ din id-Deċiżjoni.
            
            
               Artikolu 2
            
            
               Din id-Deċiżjoni hija indirizzata lill-Kummissjoni u lill-Istati Membri.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  ĠU L 289, 30.10.2008, p. 3.
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 27.7.2017
            COM(2017) 396 final
            ANNESS
            ta' [...]
            Proposta għal Deċiżjoni tal-Kunsill
             dwar il-pożizzjoni li għandha tiġi adottata, f’isem l-Unjoni Ewropea, fil-Kunsill Konġunt CARIFORUM-UE tal-Ftehim ta’ Sħubija Ekonomika bejn l-Istati tal-CARIFORUM, min-naħa waħda, u l-Komunità Ewropea u l-Istati Membri tagħha, min-naħa l-oħra, fir-rigward tal-emenda tal-Anness IX tal-Protokoll I: Pajjiżi u territorji extra-Ewropej
            
               
         
         
            
               ANNESS
            
            
               ABBOZZ
            
            
               DEĊIŻJONI Nru …/2017 TAL-KUNSILL KONĠUNT TAL-CARIFORUM-UE 
            
            
               ta’...
            
            
               stabbilit bil-Ftehim ta' Sħubija Ekonomika bejn l-Istati tal-CARIFORUM, minn naħa, u l-Komunità Ewropea u l-Istati Membri tagħha, min-naħa l-oħra, rigward l-emenda għal Anness IX tal-Protokoll I: Pajjiżi u territorji extra-Ewropej
            
            
               IL-KUNSILL KONĠUNT TAL-CARIFORUM-UE,
            
            
               Wara li kkunsidra l-Ftehim ta' Sħubija Ekonomika bejn l-Istati tal-CARIFORUM, minn naħa waħda, u l-Komunità Ewropea u l-Istati Membri tagħha, min-naħa l-oħra (“il-Ftehim”), u b'mod partikolari l-Artikolu 41 tal-Protokoll I tiegħu,
            
            
               Billi:
            
            
               (1)Il-Protokoll I tal-Ftehim – Dwar id-Definizzjoni tal-Kunċett ta’ “Prodotti Oriġinarji” u Metodi ta’ Kooperazzjoni Amministrattiva – jiddefinixxi Pajjiżi u Territorji extra-Ewropej (Overseas Countries and Territories - OCTs) bħala li tfisser il-Pajjiżi u t-Territorji extra-Ewropej imniżżla fl-Anness IX tiegħu;
            
            
               (2)Wara l-bidla fl-istatus ta’ Mayotte
                  1
                u Saint Barthélemy
                  2
               , u d-dħul fis-seħħ tad-Deċiżjoni tal-Kunsill 2013/755/UE dwar l-assoċjazzjoni tal-pajjiżi u t-territorji extra-Ewropej mal-Unjoni Ewropea
                  3
               , il-lista ta’ pajjiżi u territorji extra-Ewropej fl-Anness IX tal-Protokoll I tal-Ftehim jinħtieġ li tiġi aġġornata,
            
            
               IDDEĊIEDA KIF ĠEJ:
            
            
               Artikolu 1
            
            
               Anness IX tal-Protokoll I huwa mibdul bl-Anness li jinsab mehmuż ma’ din id-Deċiżjoni.
            
            
               Artikolu 2
            
            
               Din id-Deċiżjoni għandha tidħol fis-seħħ fi […]
            
            
               Magħmul fi [……] fil- [….…] 2017.
            
            
                     
                        Għall-Istati tal-CARIFORUM
                     
                  
                  
                     
                        Għall-Parti tal-UE
                     
                  
               
               ANNESS IX tal-Protokoll I:
            
            
               Pajjiżi u territorji extra-Ewropej
            
         
         
            
               Għall-finijiet ta’ dan il-Protokoll "pajjiżi u territorji barranin" tfisser il-pajjiżi u t-territorji msemmija fl-Anness II tat-Trattat dwar il-Funzjonament tal-Unjoni Ewropea elenkati hawn taħt:
            
            
               (Din il-lista hija mingħajr preġudizzju għall-istatus ta' dawn il-pajjiżi u t-territorji, jew għat-tibdiliet futuri fl-istatus tagħhom.)
            
            
               1.Il-pajjiżi u t-territorji extra-Ewropej li għandhom relazzjonijiet speċjali mar-Renju tad-Danimarka:
            
            
               –Il-Groenlandja.
            
            
               2.Il-pajjiżi u t-territorji extra-Ewropej li għandhom relazzjonijiet speċjali mar-Repubblika Franċiża:
            
            
               –New Caledonia u d-Dipendenzi,
            
            
               –Il-Polineżja Franċiża,
            
            
               –Saint Pierre u Miquelon,
            
            
               –Saint Barthélemy
            
            
               –It-Territorji Franċiżi tan-Nofsinhar u tal-Antartiku
            
            
               –Wallis u Futuna
            
            
               3.Il-pajjiżi u t-territorji extra-Ewropej li għandhom relazzjonijiet speċjali mar-Renju tan-Netherlands:
            
            
               –Aruba,
            
            
               –Bonaire,
            
            
               –Curaçao,
            
            
               –Saba,
            
            
               –Sint Eustatius,
            
            
               –Sint Maarten.
            
            
               4.Il-pajjiżi u t-territorji extra-Ewropej li għandhom relazzjonijiet speċjali mar-Renju Unit tal-Gran Brittanja u tal-Irlanda ta' Fuq:
            
            
               –Anguilla,
            
         
         
            
               –Bermuda,
            
            
               –Il-Gżejjer Cayman,
            
            
               –Il-Gżejjer Falkland,
            
            
               –South Georgia u s-South Sandwich Islands,
            
            
               –Montserrat,
            
            
               –Il-Gżejjer Pitcairn,
            
            
               –Saint Helena u d-Dipendenzi,
            
            
               –It-Territorju Brittaniku tal-Antartiku
            
            
               –It-Territorju Britanniku tal-Oċean Indjan,
            
            
               –Il-Gżejjer Turks u Caicos,
            
            
               –Il-Gżejjer Verġni Britanniċi.
            
         
         
            
                  
                     (1)
                  Id-Deċiżjoni tal-Kunsill 2012/419/UE tal-11 ta’ Lulju 2012 li temenda l-istatus ta’ Mayotte fir-rigward tal-Unjoni Ewropea (ĠU L 204, 31.7.2012, p. 131).
               
               
                  
                     (2)
                  Id-Deċiżjoni tal-Kunsill 2010/718/UE tad-29 ta’ Ottubru 2010 li timmodifika l-istatus tal-gżira ta’ Saint-Barthélemy fir-rigward tal-Unjoni Ewropea (ĠU L 325, 9.12.2010, p. 4).
               
               
                  
                     (3)
                  Id-Deċiżjoni tal-Kunsill 2013/755/UE dwar l-assoċjazzjoni tal-pajjiżi u t-territorji extra-Ewropej mal-Unjoni Ewropea (ĠU L 76, 15.3.2014, p. 56).